text: Forsvarsanlæg opdaget ved Vejle
  12 juni 2013 kl. 16.01
  Arkæologer fandt i går et forsvarsværk fra jernalderen i en skrænt ved Vejle Fjord. Herfra har jernaldermenneskene for 2.000 år siden kunnet holde øje med venner og fjender på fjorden.
  Arkæologer fra VejleMuseerne og Aarhus Universitet fandt i går et forsvarsanlæg i skrænten ved Ibæk Strandvej i Vejle.
  - Det er ikke vanskeligt at forestille sig, at jernaldermenneskene har placeret forsvarsværket netop dér for at kunne kontrollere eller i hvert fald holde øje med fjendtlig trafik på Vejle Fjord, siger Rasmus Birch Iversen, ledende arkæolog ved VejleMuseerne.
  - Det er omdiskuteret, hvordan man skal forstå jernalder-voldenes funktion. Nogen opfatter dem som grænseposter, andre som tilflugtsborge, men der er ingen tvivl om, at jernalderen var en ufredstid, og vi har fundet forsvarsværker mange steder, siger Rasmus Birch Iversen.
  